**APPEARED IN BERLINGSKE TIDENDE 2 MAY 2021**

**WEBSITE: https://www.berlingske.dk/kommentarer/ned-med-enkeltsager-laenge-leve-paragrafferne-i-udlaendingeloven**

**Debat indlæg af Steven Sampson, Ph.d., Socialantropolog, prof. emeritus, Lunds Universitet**

**Adr. Svanemøllevej 61A, 2900 Hellerup, tlf 2074 1264**

**Titlen: Ned med enkeltsager! Længe leve paragrafferne!**

Danmarks udlændinge-debat drives frem af de såkaldte ”enkeltsager”. De seneste enkeltsager, skubbet frem af ivrige journalister, vrede aktivistgrupper eller ambitiøse politikere, handler om Udlændingelovens berygtede §7, stk. 3 om ”midlertidig beskyttelse” samt truslen om hjemsendelse. Paragraffen har givet anledning til [følelsesladede portrætter](https://www.dr.dk/nyheder/indland/udvist-til-syrien-tre-maaneder-foer-studenterhuen-jeg-vil-ikke-tilbage-til-doeden) af både triste asylsøgere og [europæiske indvandrer](https://www.tv2ostjylland.dk/silkeborg/sandra-kaemper-for-permanent-opholdstilladelse-jeg-har-alt-her) som bliver nægtet permanent opholdstilladelse. Vi hører om folk der har været her i årevis, taler flydende dansk og har integreret sig med vellykket skolegang eller lønarbejde. Hver dag hører vi om endnu en sympatisk, dygtige [gymnasiepige fra Syrien](https://www.berlingske.dk/politik/den-19-aarige-gymnasieelev-aya-er-blevet-centrum-i-ophedet-konflikt-mellem) eller Irak der på grund af §7, stk. 3, nægtes ophold og skal måske hjemsendes. Disse triste historier ledsages af [støtteerklæringer](https://dagbladet-holstebro-struer.dk/artikel/to-syriske-elever-p%C3%A5-gymnasiet-mister-deres-opholdstilladelse) fra klassekammerater, [læserbreve fra lærere](https://sn.dk/Gribskov/Debat-Lad-vore-syriske-elever-blive-paa-gymnasiet-og-i-Danmark/artikel/1429899), og kampagner fra Facebookgruppen. Pigen er tydelig integrationsegnet, siger de. Hun ”ville Danmark”. Glem loven, *lad hende* bare blive her! Sådan virker enkeltsagerne.

Udlændingeministeren Mattias Tesfaye indrømmede i en radioudsendelse at han [’vil få en knude i maven’](https://www.dr.dk/radio/special-radio/genstart/genstart-dr-s-nyhedspodcast-2021-04-13) fra disse beretninger. Men sådan er loven, understreger han. Sagsbehandlingen, kan ikke deles op i [”en bunke for folk, der har været i fjernsynet, og en anden bunke for folk, der ikke har været i fjernsynet.”](https://nyheder.tv2.dk/samfund/2021-04-02-tesfaye-afviser-hjaelp-til-udvist-gymnasieelev-det-kommer-ikke-til-at-ske)

Enkeltsagsgenren er også stedet hvor vi møder de velformulerede, men uheldige indvandrere som bliver fanget i Udlændingestyrelsens bureaukrati: den dansk-gift britiske kvinde fra Køge, [som har boet her 50 år](https://sn.dk/Koege/Afslag-paa-statsborgerskab-efter-50-aar-i-Danmark-Jeg-foeler-mig-totalt-statsloes/artikel/1414635) men skal nu tage 9. klasse for at få dansk statsborgerskab. Komikeren [Gordon Kennedy](https://ekstrabladet.dk/underholdning/dkkendte/mister-opholdstilladelsen-jeg-er-rystet/8538497), med 37 år i Danmark, mister opholdstilladelsen. Den dansk-britisk Katrine, bosat her i 45 år, fik en fartbøde og nu har en ”[plettet straffeattest](https://sn.dk/Vordingborg/-Jeg-anede-ikke-at-en-fartboede-er-lig-med-en-kriminel-handling/artikel/1419078)”. Hun må vente. Den [afrikanske murer](https://nyheder.tv2.dk/2021-02-22-murer-fra-broendby-skal-forlade-danmark-efter-24-aar-han-oversaa-en-saerlig-regel) fra Brøndby, bosat her i 24 år, som under et langt besøg i hjemlandet Togo glemte at fornye sin opholdstilladelse. Ligesom de dygtige, motiverede asylansøgere handler disse triste enkeltsager om eksemplariske, vel-integrerede udenlandske borgere, som bliver underkastet et ufølsomt bureaukrati og en stiv lovgivning.

Enkeltsager sætter udlændingelovens konsekvenser i menneskeligt relief. Nogle beretninger er tragiske, andre ren molboagtige. Danmark er afgjort et rarere sted at være end dagens Syrien eller Irak. Folk der har boet her i årtier skal ikke pludselig kastes ud. Men Tesfaye har en point. Skal udlændingeloven revideres hver gang vi hører om den seneste enkeltsag? Er hvert menneskes skæbne ikke også en enkeltsag? Hvad med dem som ikke kommer i avisen eller TV? Hvad med dem som ikke har en støttegruppe der kan skrive et ”Vi kan ikke være det bekendt” læserbrev? Vi er jo alle enkeltsager!

Dansk udlændingepolitik skal ikke styres af dagens enkeltsag. En løsning er at reviderer selve loven. Derfor, for at afværge enkeltsags-cirkusset, foreslår jeg følgende supplerende paragraffer til vores Udlændingelov:

§7, stk. 4: *TV2 opholdstilladelse. G*ives til sympatiske, asylsøgere, der taler dansk på TV og er ved at tage studentereksamen. Paragraffen dækker også kronikforfattere og dem der har fået halvsides portrætbilleder på avisens forside.

§ 7, stk. 5: *Færdselsbøde opholdstilladelse.* Gives til udlændinge som har fået fartbøde, som har medvirket til at deres opholdsansøgning er stoppet. Tilladelsen tilbagetrækkes hvis de har fået 3 klip i kørekortet.

§ 7, stk. 6: *Tesfaye dispensation. G*ives til de asylsøgere hvis situation giver udlændingeministeren ’knude i maven’.

§ 7, stk. 7: *Angst-og-stressopholdstilladelsen. G*ives til alle andre asylsøgere og udlændinge som får angst og stress ved at vente på en afgørelse fra Flygtningenævnet. De tildeles lykkepiller, sådan at Danmark kan vedligeholde sin stilling på World’s Happiest Country index.

§ 7, stk. 8: ”A*t ville Danmark”- tilladelsen.* Gives til asylsøgere og udlændinge der har bestået ”Ville Danmark”-prøven, som er under udarbejdelse af Ville Danmark Taskforce.

§ 7, stk. 9: *Nemlig Dot Kom! opholdstilladelsen.* Også kaldt ”Frygt og bæven” tilladelsen. Gives til udlændinge som på tro og love erklærer at de er tilfreds med hvilken som helst ”tilknytning til arbejdsmarkedet”. Dog ryger denne tilladelse hvis de giver interview til Politikens journalister eller 3F.

Berlingskes læsere inviteres til at bidrage med flere paragraffer, som kan sendes til paragraf.com, sådan at vi kan blive fri for ubehagelige enkeltsager. Som tak for indsatsen får læseren leveret en ”Tesfaye kage” med et stearinlys for hver ny paragraf. Kagen leveres af nemlig.com, of course.